SOMO MAR 5
Ang’o Momiyo Nyasaye ne Ochweyo Piny?
1. Ang’o momiyo Nyasaye ne ochweyo piny?
Jehova ne omiyo dhano piny. Piny e dalawa. Omiyo, ji ariyo mokwongo, Adam gi Hawa, ne ok ochwe ni mondo ginyuolre gipong’ polo—nimar Nyasaye ne osechweyo malaike mondo odag e polo. (Ayub 38:4, 7) Kar mano, Nyasaye ne oketo dhano mokwongo e paradis majaber ma ne iluongo ni puodho mar Eden. (Chakruok 2:15-17) Ngima ma Jehova ne omiyo Adam koda kothe ne en ngima mamor ma ne onego odhi nyime nyaka chieng’ e piny.—Som Zaburi 37:29; 115:16.
Mokwongo tiktik, puodho mar Eden ema ne en paradis kende. Dichwo gi dhako mokwongo ne onego onyuolre kendo gipong’ piny. Bang’ kinde ne onego gichik gik moko duto e piny, gipong’e kendo gilose obed paradis. (Chakruok 1:28) Ok noketh piny chuth ngang’. Nobed dala dhano nyaka chieng’.—Som Zaburi 104:5.
2. Ang’o momiyo sani piny ok en paradis?
Adam koda Hawa ne ok owinjo chik Nyasaye, omiyo Jehova ne ogologi e puodhono. Paradis ne olal, kendo onge dhano mosenyalo dwokogo. Muma wacho niya: ‘Nochiw piny e luet jo maricho.’—Ayub 9:24.—Som Chakruok 3:23, 24.
Be Jehova osejwang’o gima ne odwaro timo ne dhano? Ooyo! En manyalo duto. Onge gima nyalo mone chopo dwarone. (Isaiah 45:18) Obiro miyo oganda dhano ngima ma ne odwaronegi a chakruok.—Som Zaburi 37:11, 34.
3. Ang’o mibiro tim mondo piny obed Paradis kendo?
Piny biro bedo paradis kendo e kinde ma Yesu biro locho kaka Ruoth ma Nyasaye oketo. E lweny miluongo ni Har–Magedon, Yesu biro telo ne malaike mag Nyasaye mondo giketh jogo duto makwedo Nyasaye. Kae to Yesu biro tweyo Satan kuom higini 1,000. Oganda Nyasaye biro tony a e kethruokno nikech Yesu biro tayo kendo ritogi. Gibiro dak nyaka chieng’ e Paradis e piny.—Som Fweny 20:1-3; 21:3, 4.
4. Chandruok biro rumo karang’o?
Nyasaye biro tieko richo e piny karang’o? Yesu ne ochiwo “ranyis” mondo onyisgo kinde ma giko chiegni. Gik matimore gie sani keto ngima dhano kamarach kendo nyiso ni wadak e “giko mar ndalo.”—Som Mathayo 24:3, 7-14, 21, 22.
E kinde loch Yesu mar higini 1,000 e wi piny ka en e polo, obiro tieko chandruoge duto. (Isaiah 9:6, 7; 11:9) E wi tiyo kaka Ruoth, Yesu biro tiyo kaka Jadolo Maduong’, kendo obiro tieko richo duto mag jogo mohero Nyasaye. Omiyo, kokalo kuom Yesu, Nyasaye biro tieko chuth tuoche, bedo moti, koda tho.—Som Isaiah 25:8; 33:24.
5. Gin jomage mabiro dak e Paradis mabiro?
Jogo mohero Nyasaye biro dak e Paradis. (1 Johana 2:17) Yesu ne opuonjo jolupne ni gimany jogo mamuol kendo gipuonjgi kaka ginyalo miyo chuny Nyasaye obed mamor. E kindewagi, Jehova iko ji tara gi tara mondo odag e Paradis e piny kinde mabiro. (Zefania 2:3) E Ute mag Romo mag Joneno mag Jehova, ji puonjore bedo chwo kata wuone mabeyo, mon kata mine mabeyo. Nyithindo koda jonyuol lamo kanyachiel kendo gipuonjore kaka ginyalo timo mondo wach maber okonygi.—Som Mika 4:1-4.
Puonjri Weche Momedore
Ang’o ma Muma Puonjo Kuom Adier?
Ang’o Momiyo Nyasaye Nochweyo Piny?
Be dwaro mar Nyasaye mondo piny obed paradis biro chopo? Ka en kamano, obiro chopo kar ang’o?
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn